Sao Tome na Principe

Jamhuri ya Kidemokrasia ya São Tomé na Príncipe (kifupi: Sao Tome na Principe) ni nchi ndogo inayoundwa na visiwa vichache vilivyoko katika Bahari ya Atlantiki mbele ya pwani ya Afrika ya Magharibi katika Ghuba ya Guinea. Ilikuwa koloni la Ureno hadi mwaka 1975.
Eneo lake ni hasa visiwa viwili vikubwa vya São Tomé na Príncipe pamoja na visiwa vidogo kadhaa. 
Sao Tome na Principe vina umbali wa km 140 kati yake, vikiwa takriban km 250 na 225 kutoka pwani ya Gabon.

Jiografia
Visiwa vyote ni vilele vya milima ambayo ni sehemu ya safu za volkeno zilizokua kuanzia sakafu ya bahari hadi kufikia usoni pake. Volkeno hizi ni zimwe, si hai tena.

São Tomé ndicho kisiwa kikubwa, chenye takriban asilimia 90 ya watu wote wa nchi. Kisiwa hicho kina urefu wa  km 48 na upana wa km 32. Kimo cha milima yake hufikia mita 2,024 juu ya UB. Sao Tome iko kaskazini kidogo kwa mstari wa ikweta.

Jina la Sao Tome linamaanisha "Mtakatifu Thomas" kwa sababu Wareno walifika huko mara ya kwanza siku ya Mt. Thomas katika kalenda ya Kanisa Katoliki.

Kisiwa cha pili, jina lake ni Príncipe, yaani "Mfalme mdogo" au "Mwana wa mfalme"; kina urefu wa km 16 na upana wa km 6. Milima yake hufikia mita 927 juu ya UB.

Rolas ni kisiwa kidogo kusini kwa Sao Tome chenye wakazi 200 na mstari wa ikweta unapitia humo.

Historia

Visiwa hivyo havikuwa na wakazi hadi vilipogunduliwa na Wareno katika karne ya 15. 

Baadaye vilikuwa koloni la Ureno kuanzia karne ya 16 hadi 12 Julai 1975, vilipopata uhuru.

Siasa
Nchi ilifuata siasa ya chama kimoja tangu uhuru hadi mwaka 1990. Katiba ya 1990 imeruhusu vyama vingi. 

Rais huchaguliwa na wananchi wote kwa muda wa miaka mitano.

Utawala
Nchi ina mikoa miwili (inayolingana na visiwa viwili) na wilaya saba. Wilaya sita ziko kwenye kisiwa kikubwa cha Sao Tome na ya saba iko Principe.

 Watu
Wananchi wana asili mbalimbali, wakiwemo Waafrika, Wazungu, Machotara na Waasia.

Pamoja na lugha rasmi ya Kireno, inayojulikana na 98.4% ya wakazi wote, wengi hutumika lugha za Krioli zinazochanganya Kireno na lugha za Kibantu kama vile Saotomense (wasemaji 70.000), Principense (wasemaji 1.500) na Angolar (wasemaji 5.000).

71.9 % za wakazi ni Wakatoliki, takriban 10.2 % ni Waprotestanti.
 Miji 
Miji mikubwa zaidi ni (takwimu za 2005):
 São Tomé: wakazi 56.1670
 Santo Antonio: wakazi 8.239
 Neves: wakazi 7.392
 Santa Cruz: wakazi 6.969
 Trindade: wakazi 6.636
 Uchumi 
Uchumi wa visiwa ulikuwa hasa mashamba makubwa ya kakao pamoja na kahawa na mazao ya minazi.

Katika miaka ya nyuma akiba za mafuta ziligunduliwa baharini katika maeneo kati ya Sao Tome na Nigeria. 

Mwaka 2001 nchi hizo mbili zilipatana kuendelea pamoja na utafiti wa akiba hizo. Kutokana na kazi hizi kuna matumaini ya mapato makubwa wakati ujao.

Tazama pia
 Orodha ya nchi kufuatana na wakazi
 Orodha ya nchi za Afrika kulingana na idadi ya watu
 Orodha ya nchi za Afrika kulingana na msongamano wa watu
 Orodha ya nchi za Afrika kulingana na pato la taifa
 Demografia ya Afrika

Viungo vya nje

Serikali
Presidência da República Democrática de São Tomé e Príncipe  - Jamhuri ya kidemokrasia ya São Tomé na Príncipe (makala rasmi, Ureno)
Assembleia Nacional de São Tomé e Príncipe  -Baraza la Taifa ya São Tomé na Príncipe (makala rasmi, kireno)
Instituto Nacional de Estatística  - Chuo cha Taifa cha statistikia (kireno)
São Tomé and Príncipe Government & Political Resources Page

Habari
allAfrica - São Tomé na Príncipe

Uchambuzi
BBC News - Country Profile: Sao Tome na Principe
(kitabu cha wadadisi wa Marekani) - Sao Tome na Principe 

Utalii

 Agensia ya Usafiri (wenyeji) Navetur-Equatour  

Mazingira
Wahifadhi mazingira guba la Guinea 

Mambo mengine
 Article on recent politics:  

Jamii:Nchi za Afrika
Jamii:Umoja wa Afrika
Jamii:Visiwa vya Afrika
Jamii:Visiwa vya Atlantiki
Jamii:Nchi zinazotumia Kireno
Jamii:Nchi za visiwa
jamii:Ghuba ya Guinea